b'\n_START_ARTICLE_\nCa l\'Adela Sol\xc3\xa0\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de planta rectangular, fent xamfr\xc3\xa0 amb els carrers Segle XX i Sant Roc de T\xc3\xa0rrega. Est\xc3\xa0 estructurat per diferents plantes unifamiliars, la planta baixa, la primera planta i unes golfes de considerables dimensions. Els murs s\xc3\xb3n a base d\'un arrebossat pintat de blanc que deixa ressaltar els emmarcaments de pedra que envolten les diferents obertures i cada una de les cantonades de l\'edifici._NEWLINE_La planta baixa presenta quatre obertures a cada fa\xc3\xa7ana, dues finestres a banda i banda i dues portes al centre. La part inferior de la fa\xc3\xa7ana \xc3\xa9s resseguida per un fris de pedra sobresortint que es trenca quan es troba a una d\'aquestes obertures. Totes s\xc3\xb3n allindades i emmarcades amb pedra. A les dues portes de la fa\xc3\xa7ana sud s\'observen dues llindes amb la pres\xc3\xa8ncia d\'un petit s\xc3\xadmbol a la part central d\'aquestes._NEWLINE_Tota la planta baixa est\xc3\xa0 en un proc\xc3\xa9s de deterioraci\xc3\xb3 destacable, l\'arrebossat est\xc3\xa0 molt malm\xc3\xa8s a causa de la humitat i a m\xc3\xa9s de la pres\xc3\xa8ncia de pintades ("graffities") a gaireb\xc3\xa9 totes les finestres. La planta baixa es separa de la primera mitjan\xc3\xa7ant una cornisa de pedra que ressegueix tota l\'amplada d\'ambdues fa\xc3\xa7anes. A la primera planta totes les obertures estan disposades en el mateix eix. N\'hi ha quatre dues de les fa\xc3\xa7anes._NEWLINE_A la fa\xc3\xa7ana sud hi ha quatre finestres id\xc3\xa8ntiques per\xc3\xb2 amb una difer\xc3\xa8ncia entre si, la de l\'extrem \xc3\xa9s en balconada, les dues centrals aporten una barana de ferro forjat i la de l\'altre extrem tamb\xc3\xa9 aporta un balc\xc3\xb3 el qual es comunica amb l\'altra finestra de la fa\xc3\xa7ana oposada. En canvi, a la fa\xc3\xa7ana oest, hi ha en un extrem una finestra amb balconada, les dues centrals estan tapiades i la restant \xc3\xa9s la que comparteix balc\xc3\xb3._NEWLINE_Per tant, l\'edifici est\xc3\xa0 dotat de tres magn\xc3\xadfiques balconades de ferro forjat, on la central ressegueix la cantonada de l\'edifici. Totes les obertures d\'aquesta planta estan coronades per un trencaaig\xc3\xbces motllurat que li d\xc3\xb3na un toc ornamental a l\'habitatge. Les golfes s\'obren a la fa\xc3\xa7ana mitjan\xc3\xa7ant vuit obertures, quatre a cada fa\xc3\xa7ana, totes elles rectangulars i molt simplistes. La coberta \xc3\xa9s a una sola vessant amb teula \xc3\xa0rab.'